חוק האזנת סתר (תיקון מס' 6), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2653, עמ' 1060, 2017-08-03T00:00:00+03:00
חוק האזנת סתר (תיקון מס' 6), התשע"ז–2017 התקבל בקריאה שניה ושלישית ביום א' באב התשע"ז (24 ביולי 2017). החוק בטרם תיקונו הנוכחי, הסמיך את ראש הממשלה ושר הביטחון להתיר לראש השב"כ ולראש אמ"ן להאזין לשיחות של עובד מערכת הביטחון שהתנהלו במכשיר קשר אלחוטי או בטלפון סלולרי שניתן לו על ידי מעסיקו לשם איתור או מניעה של דליפת מידע ביטחוני העלולה לגרום נזק חמור לביטחון המדינה. תיקון מס' 6 לחוק משנה את ההסדר הקיים בכמה אופנים: ראשית, הוספת אמצעי תקשורת להם ניתן יהיה להאזין. החוק בטרם תיקונו, אפשר האזנת סתר רק למכשיר קשר אלחוטי ולטלפונים ניידים ולא אפשר האזנה לשיחות המתבצעות דרך אמצעי תקשורת חדשים יותר כגון טלפון חכם, מיילים, רשתות חברתיות ועוד. בכדי לתת מענה להתפתחויות הטכנולוגיות שהיו ושעתידים לבוא, החוק בנוסחו החדש כולל בתוכו אמצעי תקשורת מתקדמים יותר. כמו כן, הובהר כי הסמכות להאזין תינתן רק לשיחות המתנהלות באמצעות המכשיר עצמו ולא לשם ביצוע האזנות נפח לשיחות המתנהלות בחלל החדר בו נמצא המכשיר. כן נקבע כי הסמכות להאזין תינתן רק בעבור עובדים הנחשפים לחומר ביטחוני רגיש או אלו העשויים להיחשף לחומר ביטחוני רגיש ולא לכל עובד במערכת הביטחון. בנוסף, נקבע כי במידה ותידרש הארכת היתר להאזנה מעבר לתקופה של למעלה מ- 30 ימים, יהיה צורך באישור של היועץ המשפטי לממשלה. בכדי לצמצם כמה שניתן את הפגיעה בפרטיותו של העובד אף נקבע כי קיימת חובת מסירת הודעה בכתב לעובדים שעשויים להיות נתונים להאזנת סתר. וכן קבלת אישורו של העובד להיותו מודע לכך.